VIDEO Iohannis: Rezolvat! Convoc partidele la consultări mâine. Anticipatele reprezintă cea mai bună soluție

Președintele Klaus Iohannis a anunțat că mâine va chema partidele la prima rundă de consultări și a precizat că, în opinia sa, alegerile parlamentare anticipate reprezintă cea mai bună soluție.

G4Media.ro a transmis LIVE declarațiile președintelui Iohannis:

Rezolvat! Azi a câștigat România. Votul românilor din 26 mai la referendum a fost pe deplin respectat

Căderea guvernului PSD e rezultatul firesc al întregii societăți față de abuzurile acestui guvern. Acest proces se numește intrarea în istorie a PSD

Felicit PNL pentru inițiativa acestei moțiuni de cenzură, pentru efortul de a găsi susținere și sprijin.

Felicit și celelalte partide opoziție, care au pus umărul la îndepărtarea acestui guvern PSD-ist eșuat și derutat.

Felicit și celelalte partide opoziție, care au pus umărul la îndepărtarea acestui guvern PSD-ist eșuat și derutat. Românii au cerut căderea guvernului, stoparea amnistiei și grațierii, să nu se producă îndepărtarea de UE. Bilanțul de azi vorbește de la sine: am reușit să îndeplinim toate aceste dorințe legitime și să oprim dezastrul PSD.

Mă bucur că s-a conturat o opoziție care s-a implicat și a arătat că poate lucra împreună.

E un semn de maturitate politică pentru că orice zi cu guvernul Dăncilă ar fi însemnat încă o zi pierdută.

Voi convoca partidele la prima rundă de consultări mâine la ora 11 pentru că avem nevoie urgentă de un nou guvern.

Voi propune o soluție cu mandat foarte clar: guvernare eficientă până la următoarele alegeri parlamentare, indiferent când se vor desfășura.

Cea mai bună soluție e întoarcerea cât mai rapidă la vot, adică anticipate. Aceasta nu se poate face decât dacă există consens. La consultări voi constata în ce măsură există acest consens.

Din acest moment, prioritară devine punerea în aplicare a celei mai bune soluții constituționale.

România are nevoie de un buget corect pentru anul viitor.

Trebuie să facem o nominalizare de comisar european care să respecte standardele de profesionalism cerute de UE.

Suntem în pragul prezidențialelor și avem responsabilitatea să le organizăm în cele mai bune condiții.

Sunt probleme care nu suportă nici o amânare. Voi lua o decizie cu respectarea Constituției și pentru a fi asigurată stabilitatea României.

Moțiunea reprezintă o mare reușită, dar bătălia cu PSD nu s-a încheiat aici. De aceea e esențial ca românii să iasă în număr cât mai mare la vot, pentru că votul e singurul care poate hotărî în ce direcție merge România.

Foto: Inquam Photos / Octav Ganea